KOMISJONI ARUANNE EUROOPA PARLAMENDILE JA NÕUKOGULE

Hindamisaruanne, milles käsitletakse Euroopa Parlamendi ja nõukogu määrusega (EL) 2017/826 loodud liidu programmi teatavate tegevuste toetamiseks, et suurendada tarbijate ja muude finantsteenuste lõppkasutajate kaasatust liidu poliitika kujundamisse finantsteenuste valdkonnas ajavahemikuks 2017–2020



1.Kommenteeritud kokkuvõte

Lõppkasutajad (eelkõige tarbijad) ja lõppkasutajate huve esindavad organisatsioonid ei ole suutelised osalema ELi poliitika kujundamises samal määral kui finantssektor. Oluliseks põhjuseks on siin ressursside nappus ning eriteadmiste puudumine finantsteenuste lõppkasutajate ja sektoriväliste sidusrühmade seas. Pärast 2008. aasta kriisi viidi ellu mitu algatust, et suurendada tarbijate ja muude finantsteenuste lõppkasutajate aktiivset osalemist ELi poliitika kujundamises ja nende kaasatust sellesse.

Euroopa Parlamendi algatust järgides hakkas komisjon 2011. aasta lõpus ellu viima katseprojekti, et anda toetusi finantsteadmiste keskuse arendamiseks. Keskuse eesmärk oli tuua kasu tarbijatele ja teistele lõppkasutajatele, esindades nende huve ja suurendades nende suutlikkust osaleda liidu poliitika kujundamises finantsteenuste valdkonnas. Pärast avatud projektikonkursi korraldamist andis komisjon aastatel 2012–2015 tegevustoetust kahele organisatsioonile: Finance Watch’ile ja BETTER FINANCE’ile (esimesele katseprojekti raames ja teisele ettevalmistava meetme raames). Alates 2016. aastast on seda toetust antud meetmetoetusena.

Nii katseprojekti kui ka järjestikuste ettevalmistavate meetmete hindamine 2015. aastal näitas, et meede oli üldiselt saavutanud oma eesmärgi. Selle tulemusena võeti vastu määrus (EL) 2017/826. Selle määrusega kehtestatakse liidu programm ajavahemikuks 1. maist 2017 kuni 31. detsembrini 2020, et jätkata BETTER FINANCE’i ja Finance Watchi tegevuse toetamist. Käesoleva hindamisaruande eesmärk on täita määruse artiklis 9 sätestatud kohustust ja hinnata, kas programmiga saavutati järgmised eesmärgid: i) suurendada tarbijate osalemist liidu poliitika kujundamises finantsteenuste valdkonnas ning ii) teavitada neid finantssektori reguleerimisel lahendatavatest küsimustest.

Komisjon algatas 2019. aastal uuringu, mille käigus hinnati: i) Finance Watchi ja BETTER FINANCE’i tegevust 2017. ja 2018. aastal ning ii) programmi üldist elluviimist (vt käesoleva aruande lisa). Uuring põhines asjaomaste allikate ülevaatel, veebiküsitlustel ja vestlustel ekspertidega. Uuringust saadi käesoleva hindamisaruande jaoks olulist teavet. Lisaks uuringule analüüsis komisjon nimetatud kahe toetusesaaja tegevust ja programmi elluviimist 2019. aastal.

Hindamisaruandes järeldatakse, et programmi eesmärgid on üldiselt saavutatud. Täideti eesmärk suurendada veelgi tarbijate ja finantsteenuste lõppkasutajate kaasatust liidu poliitika kujundamisse finantsteenuste valdkonnas. Finance Watchi ja BETTER FINANCE’i töö on rikastanud poliitilisi arutelusid ja mõlemad organisatsioonid pakkusid alternatiivset seisukohta, mida poliitikakujundajad muidu poleks märganud või millele nad poleks tähelepanu pööranud. Mõlemad organisatsioonid edastasid olulisi teadmisi, andes oma panuse avalikesse konsultatsioonidesse ja osaledes paljude oluliste komisjoni ja Euroopa järelevalveasutuste eksperdirühmade töös. Samuti tutvustasid nad poliitikakujundajatele oma seisukohti muul viisil, sealhulgas kuulamistel, koosolekutel, ettekannetes, seminaridel, ümarlaudadel ja konverentsidel. Üldiselt saavutati ka eesmärk teavitada tarbijaid ja muid finantsteenuste lõppkasutajaid finantssektori reguleerimisel lahendatavatest küsimustest. Nii Finance Watch kui ka BETTER FINANCE on tarbijaid teavitanud kampaaniate, pressiteadete jms kaudu.

Nende kahe organisatsiooni pädevusvaldkonnad täiendavad teineteist ja nende sihtrühmad kattuvad vaid osaliselt. BETTER FINANCE tegeleb finantsteenuste kasutajate probleemidega, keskendudes eelkõige investoritele ja pensionikogujatele ning kestlikule ja digirahandusele. Finance Watch tegeleb jaefinantsteenustega üldiselt ja kestliku rahandusega ning ka muude teemadega, nagu näiteks usaldatavusega seotud küsimused.

Aastatel 2017–2019 sai Finance Watch ELilt 2 686 957 eurot toetust. Samuti rahastasid teda täiendavalt kolmandad isikud, eelkõige üks organisatsioon (MAVA sihtasutus). Alates 2015. aastast on organisatsioon saanud uusi liikmeid teistest liikmesriikidest, kuid Ida-Euroopas on tal endiselt vähem liikmeid kui Lääne-Euroopas. Finance Watch tegeleb tehniliste teemadega tarbijate vaatenurgast, tehes seda kergesti mõistetaval viisil. Tema kulude ja väljundite suhe (väljunditeks on aruanded, infotunnid, ettekanded, videod, üritused ja pressiteated) oli ajavahemikus 2017–2019 suhteliselt stabiilne. Organisatsiooni peetakse väga tõhusaks sotsiaalmeedia kasutajaks. Samuti suurendas organisatsioon uue veebisaidi kaudu oma teavitusvõimalusi.

Samal ajavahemikul sai BETTER FINANCE ELilt 1 092 947 eurot toetust. BETTER FINANCE kolmandatelt isikutelt märkimisväärselt rahalisi vahendeid ei saanud. Organisatsioon sai olulise osa oma eelarvevahenditest (selle osa, mida komisjoni toetused ei katnud) liikmemaksudest. BETTER FINANCE’il on nagu Finance Watchilgi Ida-Euroopas vähem liikmeid kui Lääne-Euroopas. Organisatsiooni peetakse eriti tulemuslikuks ELi tasandi poliitika kujundamisele kaasa aitamisel. BETTER FINANCE osales paljudes ELi konsultatsioonides ning andis oma panuse poliitikasse ürituste, väljaannete ja kohtumiste kaudu. Ta pakkus ka kvaliteetseid väljundeid ning teda peetakse ressursside kasutamisel ja väikeste kuludega väljundite loomisel väga tõhusaks. Tema esindatust sotsiaalmeedias hinnati suhteliselt piiratuks, kuigi see suurenes. BETTER FINANCE lõi ka uue veebilehe, parandades selle juurdepääsetavust ja kasutusmugavust.

Selleks et tagada tarbijate ja lõppkasutajate seisukohtade arvesse võtmine, on endiselt väga tähtis toetada ELi tasandil sektoriväliseid sidusrühmi. Võttes arvesse Finance Watchi ja BETTER FINANCE’i sõltuvust ELi rahalisest toetusest, ei suudaks nad ilma ELi rahalise toetuseta finantsteenuste kasutajate huve samal tasemel kaitsta ning seega ei saaks nad tarbijate huve samal viisil esindada. Samuti on tõenäoline, et kui EL neid kahte organisatsiooni ei toetaks, ei suudaks ka teised ELi organisatsioonid seda tühimikku täita. Seetõttu on ELi toetus endiselt vajalik, et suurendada tarbijate osalemist ELi poliitika kujundamises finantsteenuste valdkonnas.

Praegu puuduvad ELi tasandil Finance Watchi ja BETTER FINANCE’i kõrval alternatiivsed organisatsioonid, kes tegeleksid finantsteenuste valdkonnas sarnase teemaderingiga ja samas ulatuses.

2.Sissejuhatus

Lõppkasutajad (eelkõige tarbijad) ja lõppkasutajate huve esindavad organisatsioonid ei ole suutelised osalema ELi poliitika kujundamises samal määral kui finantssektor. Oluliseks põhjuseks on siin ressursside nappus ning eriteadmiste puudumine finantsteenuste lõppkasutajate ja sektoriväliste sidusrühmade seas. Pärast 2008. aasta kriisi viidi ellu mitu algatust, et suurendada tarbijate ja muude finantsteenuste lõppkasutajate aktiivset osalemist ELi poliitika kujundamises ja nende kaasatust sellesse.

Euroopa Parlamendi algatust järgides hakkas komisjon 2011. aasta lõpus ellu viima katseprojekti, et anda toetusi finantsteadmiste keskuse arendamiseks. Selle tulemusena andis komisjon aastatel 2012–2015 avaliku projektikonkursi kaudu tegevustoetust kahele mittetulundusorganisatsioonile: Finance Watch’ile ja BETTER FINANCE’ile. Neid toetusi anti kõigepealt kaks aastat kestnud katseprojekti raames ja seejärel ettevalmistava meetme raames.

Tuginedes 2015. aastal programmile antud positiivsele hinnangule, tegi komisjon 2016. aasta juunis seadusandliku ettepaneku luua liidu programm nende kahe organisatsiooni jätkuvaks toetamiseks ajavahemikul 1. maist 2017 kuni 31. detsembrini 2020. Kaasseadusandjad võtsid 2017. aasta mais vastu määruse (EL) 2017/826, millega loodi kõnealune programm. Selles määrati programmi toetusesaajateks BETTER FINANCE ja Finance Watch.

Suutlikkuse suurendamise programmi kogueelarve jagatakse kahe organisatsiooni vahel, võttes arvesse nende toetusetaotlusi, mida komisjon on analüüsinud. Selle põhjal said nad komisjonilt alljärgnevas tabelis esitatud summad.